《和韩三谒欧阳九之作》
宋代·苏舜钦

予方居忧艰，胸怀积疮刺。昏明走月月，惨惨绝生意。

杜门厌过从，掩耳避时事。韩子我所佳，招我勤有谓。

城南访永叔，共可豁蒙蔽。是时穷阴久，泥淖没马鼻。

区区不惮远，饥渴奔高谊。永叔闻我来，解榻颜色喜。

殷勤排清樽，甘酸饤果饵。图书堆满床，措论极根柢。

伊余昏迷中，忽若出梦寐。划然毛骨开，精神四边至。

既归尚泠然，数日饱滋味。韩子叹不足，作诗畅情义。

烂如珊瑚钩，光艳不可闭。迫余使之和，庶以同气类。

自顾屯钝极，出语少姿媚。抉剔虽强成，徒使肠胃沸。

永叔经术深，烂熳不可既。虽得终日谈，百未出一二。

仓皇逼行役，萧飒包素志。不日便乖拆，安能讫精粹。

他年老门墙，君子无我弃。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。